## Odluka o sanaciji određenih poduzeća

### NN 118/1997 (5.11.1997.), Odluka o sanaciji određenih poduzeća

# **VLADA REPUBLIKE HRVATSKE**

Na temelju članaka 2., 3. i 11. Zakona o sanaciji određenih poduzeća
("Narodne novine", br. 56/95, 109/95 i 1/96), Vlada Republike Hrvatske
je na sjednici održanoj 30. listopada 1997. godine, donijela

## **ODLUKU**

### **O SANACIJI ODREĐENIH PODUZEĆA**

I.

Otvara se postupak sanacije nad poduzećima, odnosno trgovačkim društvima,
kako slijedi:

1. ULJANIK d.d., Pula (vladajuće društvo) i svim društvima koja imaju
sjedište u Republici Hrvatskoj, a u odnosu na vladajuće društvo imaju pravni
položaj ovisnog društva (dalje grupa ULJANIK);

2. BRODOGRAĐEVNA INDUSTRIJA 3. MAJ d.d., Rijeka (vladajuće društvo)
i svim društvima koja imaju sjedište u Republici Hrvatskoj, a u odnosu
na vladajuće društvo imaju pravni položaj ovisnog društva (dalje grupa
3. MAJ);

3. BRODOGRAĐEVNA INDUSTRIJA SPLIT d.d., Split (vladajuće društvo) i
svim društvima koja imaju sjedište u Republici Hrvatskoj, a u odnosu na
vladajuće društvo imaju pravni položaj ovisnog društva (dalje grupa SPLIT);

4. BRODOGRADILIŠTE KRALJEVICA d.d., Kraljevica (vladajuće društvo) i
svim društvima koja imaju sjedište u Republici Hrvatskoj, a u odnosu na
vladajuće društvo imaju pravni položaj ovisnog društva (dalje grupa KRALJEVICA);

5. BRODOTROGIR d.d., Trogir.

II.

U Grupu za praćenje provedbe Zakona o sanaciji određenih poduzeća, u
pogledu sanacije pravnih osoba iz točke I. ove Odluke imenuju se:

1. dr. Pero Jurković, glavni savjetnik Predsjednika Republike Hrvatske
za gospodarstvo,

2. Joso Škara, ministar rada i socijalne skrbi,

3. Mladen Šunjić, direktor Agencije za sanaciju banaka i

4. mr. Ivica Novačić, pomoćnik ministra financija.

U Grupu iz stavka 1. ove točke, jednog člana imenuje županijsko poglavarstvo
županije na čijem je području sjedište pravne osobe (vladajućeg društva)
nad kojom je otvoren postupak sanacije, u roku od 15 dana od dana stupanja
na snagu ove Odluke.

III.

U Vjerovničko vijeće za grupu ULJANIK, imenuju se predstavnici sljedećih
pravnih osoba:

Državne agencije za osiguranje štednih uloga i sanaciju banaka,

Hrvatskog fonda za privatizaciju,

Republičkog fonda mirovinskog i invalidskog osiguranja radnika Hrvatske,

Hrvatskog zavoda za zdravstveno osiguranje,

Republike Hrvatske - Ministarstva financija,

Republike Hrvatske - Ministarstva rada i socijalne skrbi,

Državne uprave za zaštitu okoliša,

Hrvatskih voda,

Javnog poduzeća Hrvatske šume,

Hrvatske elektroprivrede d.d.,

Zagrebačke banke d.d.,

Istarske banke d.d.

U Vjerovničko vijeće za grupu 3. MAJ, imenuju se predstavnici sljedećih
pravnih osoba:

Državne agencije za osiguranje štednih uloga i sanaciju banaka,

Hrvatskog fonda za privatizaciju,

Republičkog fonda mirovinskog i invalidskog osiguranja radnika Hrvatske,

Hrvatskog zavoda za zdravstveno osiguranje,

Republike Hrvatske - Ministarstva financija,

Republike Hrvatske - Ministarstva rada i socijalne skrbi,

Državne uprave za zaštitu okoliša,

Hrvatskih voda,

Javnog poduzeća Hrvatske šume,

Hrvatske elektroprivrede d.d.,

Zagrebačke banke d.d.,

Riadria banke d.d.

U Vjerovničko vijeće za Brodograđevnu industriju SPLIT d.d, imenuju
se predstavnici sljedećih pravnih osoba:

Hrvatskog fonda za privatizaciju,

Republičkog fonda mirovinskog i invalidskog osiguranja radnika Hrvatske,

Hrvatskog zavoda za zdravstveno osiguranje,

Republike Hrvatske - Ministarstva financija,

Republike Hrvatske - Ministarstva rada i socijalne skrbi,

Hrvatskih voda,

Javnog poduzeća Hrvatske šume,

Pomorske banke d.d.

U Vjerovničko vijeće za grupu KRALJEVICA, imenuju se predstavnici sljedećih
pravnih osoba:

Državne agencije za osiguranje štednih uloga i sanaciju banaka,

Hrvatskog fonda za privatizaciju,

Republičkog fonda mirovinskog i invalidskog osiguranja radnika Hrvatske,

Hrvatskog zavoda za zdravstveno osiguranje,

Republike Hrvatske - Ministarstva financija,

Hrvatskih voda,

U Vjerovničko vijeće za BRODOTROGIR d.d., Trogir, imenuju se predstavnici
sljedećih pravnih osoba:

Hrvatskog fonda za privatizaciju,

Državne agencije za osiguranje štednih uloga i sanaciju banaka,

Republičkog fonda mirovinskog i invalidskog osiguranja radnika Hrvatske,

Hrvatskog zavoda za zdravstveno osiguranje,

Republike Hrvatske - Ministarstva financija,

Republike Hrvatske - Ministarstva rada i socijalne skrbi,

Hrvatske banke za obnovu i razvitak,

Hrvatskih voda,

Grada Trogira,

Ali Shipping.

IV.

Vjerovnička vijeća utvrđena ovom Odlukom dužna su se konstituirati u
roku od 15 (petnaest) dana od dana stupanja na snagu ove Odluke.

Poslove koordinatora sanacije u svim Vjerovničkim društvima obavljat
će mr. Milan Čuvalo, pomoćnik ministra gospodarstva.

Pravne osobe imenovane u članku III. ove Odluke dužne su, u roku od
8 (osam) dana od njenog stupanja na snagu, dostaviti Koordinatoru Vjerovničkog
vijeća odgovarajuće punomoći za predstavnike koji će ih zastupati u radu
ovog Vijeća.

V.

Na prvoj sjednici Vjerovničkog vijeća, koju saziva koordinator sanacije,
Vijeće će donijeti akt o svom radu i načinu odlučivanja (Poslovnik o radu
Vjerovničkog vijeća).

Vjerovničko vijeće može valjano odlučivati ako u njegovom radu sudjeluju
predstavnici vjerovnika koji ukupno raspolažu sa više od 50% (pedeset posto)
nespornih dospjelih kapitaliziranih potraživanja vjerovnika, iskazanih
na dan 31. listopada 1995. godine, koji su zastupljeni u radu Vijeća.

Vjerovničko vijeće donosi odluke većinom glasova. Glasovanje u Vjerovničkom
vijeću provodi se po principu svaki puni 1.000.000 (milijun) kuna potraživanja
nosi pravo na 1 (jedan) glas, sve prema stanju potraživanja kako su ona
utvrđena u prethodnom stavku.

Član Vjerovničkog vijeća ne može se suzdržati od glasovanja o pojedinim
pitanjima iz nadležnosti Vjerovničkog vijeća.

VI.

U izvršavanju funkcije organa upravljanja (skupštine pravne osobe, te
upravnog odnosno nadzornog odbora određene pravne osobe) Vjerovničko vijeće
dužno je na odgovarajući način postupati u skladu sa Statutom i drugim
općim aktima pravne osobe nad kojom je otvoren postupak sanacije.

VII.

U postupku sanacije Vjerovničko vijeće će izraditi odgovarajuće sanacijske
planove koji se odnose na pravne osobe nad kojima je otvoren postupak sanacije
rukovodeći se pri tome na odgovarajući način principima i postupcima pobliže
utvrđenim u tekstu glave VI. Stečajnog zakona ("Narodne novine", broj 44/96),
kojim se regulira preustroj stečajnog dužnika.

U postupku sanacije Vjerovničko vijeće daje prethodnu suglasnost za
sklapanje ugovora kojim prestaje ili se umanjuje dospjela i/ili nedospjela
obveza pravne osobe nad kojom je otvoren postupak sanacije. Ugovor sklopljen
protivno odredbi stavka 1. ove točke je ništavan i ne proizvodi pravni
učinak.

Odredba stavka 2. ove točke ne odnosi se na obveze nastale nakon 31.
listopada 1995. godine.

VIII.

Vjerovničko vijeće može svojom odlukom pozvati svakog vjerovnika radi
sudjelovanja u pripremi sanacijskog plana, vodeći pri tome računa o visini
i osnovi potraživanja tog vjerovnika prema pravnoj osobi nad kojom je otvoren
postupak sanacije.

IX.

Stupanjem na snagu ove Odluke prestaju vrijediti odredbe Odluke o sanaciji
određenih poduzeća ("Narodne novine", br. 85/95 i 81/97) i Odluke o imenovanju
radne grupe za praćenje provedbe Zakona o sanaciji određenih poduzeća ("Narodne
novine", broj 85/95), koje se odnose na sanaciju poduzeća ULJANIK d.d.,
Pula, Brodograđevna industrija 3. MAJ d.d., Rijeka, Brodogradilište KRALJEVICA
d.d., Kraljevica, BRODOTROGIR d.d. Trogir i Brodograđevina industrija SPLIT
d.d., Split.

X.

Ova Odluka stupa na snagu danom objave u "Narodnim novinama".

Klasa: 310-14/94-01/03
Urbroj: 5030115-97-5
Zagreb, 30. listopada 1997.

Predsjednik **mr. Zlatko Mateša,** v. r.

Odluka, NN 118/1997-1749